Villelmus miseracione diuina salutem jn nomine Ihesu Christi. Licet superfluum videatur precibus postularj quod conceditur a iure communi, quia tamen plus timerj solet quod specialiter conceditur, quam quod edicto concluditur generalj, vt de bonis vestris, que vobis in hereditate uel artificio seu eciam doctrina, ex concessione alicuius consanguinej uel amici vestri, habentis tantum ad vos et non ad ecclesias vestras respectum, proueniunt, libere vestrum quilibet testari possitis, auctoritate vobis qua fungimur apostolica concedimus facultatem; nichilominus sub anathematis vinculo prohibentes, ne episcopus, qui pro tempore fuerit in ecclesia Finlandensi, vos vel vestrum aliquem super rebus, quas vestro uel ecclesiarum vestrarum nomine possidetis, vllo vmquam tempore indebite audeat molestare. Datum Visby nonis Junij pontificatus domini Innocencij pape iiij anno quinto.